རྩིས་གཞུང་ཉེར་མཁོ་བུམ་བཟང་།

|  |  |  |  |
| --- | --- | --- | --- |
|  | | | |
| ས་བཅད། |  |  |  |
| ཚེས་གྲངས། གཟའ། རྒྱུ་སྐར། | སྒྲུབ་བྱ། | སྤང་བྱ། | མི་གཤིས། |
| རྒྱུ་སྐར། | བྱ་བ་བཟང་ངན། |  |  |

༈ །དེ་ནས་ཚེས་གྲངས་རྩིས་བསྡུས་ལས། །

ཚེས་གཅིག་ལ་ནི་དོན་གཉེར་ན། །ལྟས་བཟང་བཅས་ཏེ་དོན་རྣམས་འགྲུབ། །ཚེས་གཉིས་ལ་ནི་སྟོབས་ཆེན་ཐོབ། །ཚེས་གསུམ་ལ་ནི་དོན་ཀུན་འགྲུབ། །བཞི་ལ་འགྲུབ་བམ་མི་འགྲུབ་འགྱུར། །ཚེས་ལྔ་ལ་ནི་ཁེ་བཅས་འགྲུབ། །དྲུག་ལ་དོན་གཉེར་མཚོན་དུ་འཆི། །བདུན་ལ་གང་འདོད་འགྲུབ་པར་འགྱུར། །བརྒྱད་ལ་འཇིགས་པ་འབྱུང་འགྱུར་ཏེ། །དགུ་ལ་འགྲོན་པོ་འཆི་བར་འགྱུར། །བཅུ་ལ་ལྟས་བཟང་མདུན་དུ་འགྲོ །བཅུ་གཅིག་སྡོམ་པ་འབོག་པར་བཟང༌། །བཅུ་གཉིས་བཟང་པོ་བླུན་ལ་འགྲོ །བཅུ་གསུམ་སྟོབས་ཆེན་ལྡན་པར་འགྱུར། །བཅུ་བཞི་ལ་ནི་ཆོམ་པོ་འབྱུང༌། །བཅོ་ལྔ་པ་ལ་བགྲོད་པ་སྤང༌། །མར་ངོ་ལ་ཡང་སྦྱར་བར་བྱ། །

གཞན་ཡང་ཚེས་ཀྱི་སྤང་བླང་ནི། །

ཚེས་རྩིས་དཔེ་རྙིང་སོ་བཞག །འོད་དཀར་ཅན་ལ་ཕྱིར་གཏོང་དང༌། །ཆོས་ཉན་པ་དང་སྐྲ་འཁྲུ་སྤང༌། །དཀར་ཕྱོགས་མགོ་འཛུགས་ལམ་ཞུགས་བཟང༌། །བྲན་བརྟེན་ནོར་ཕྱུགས་ཉོ་བ་འབྲིང༌། །བླ་གནས་ཞེས་པའི་གནས་ཡོད་དེ། །ཚེས་རེ་བཞིན་གྱི་གོ་རིམ་ལ། །མི་ཡི་རྐང་པའི་མཐེ་བོང་ལ། །རྟ་ལ་སོགས་པའི་རྐང་མཐིལ་གནས། ༈ །ཚེས་གཉིས་སྐྲ་འཁྲུ་ལམ་ཞུགས་ངན། །རབ་ཏུ་གནས་པ་བཟང་བ་དང༌། །བྲན་དང་ནོར་ཕྱུགས་ཉོ་བ་འབྲིང༌། །མི་ཡི་རྐང་པའི་བོལ་ཚིགས་ལ། །རྟ་ཡི་རྐང་པའི་ཚེ་ལ་གནས། ༈ །ཚེས་གསུམ་ལ་ནི་བྲན་གཡོག་དང༌། །ནོར་དང་ཕྱུགས་རྣམས་ཉོ་བ་སྤང༌། །ལམ་དུ་ཞུགས་དང་རབ་གནས་བཟང༌། །མི་ཡི་བྱིན་པའི་ཉྭ་ལ་གནས། །རྟ་ལ་སོགས་པའི་ངར་གདོང་ཡིན། ༈ །ཚེས་བཞི་ལམ་ཞུགས་འཐབ་མོ་བསྡུམ། །ས་གཞིར་མེ་ཏོག་འདེབས་པ་དང༌། །ཆོས་འདོན་གྲོས་དང་ཤི་བ་ངན། །བག་ཚོང་སྐྲ་འཁྲུ་ཤིང་གཅོད་དང༌། །བྲན་གཡོག་ནོར་དང་ཕྱུགས་མ་ཉོ། །ཕྱག་བྱ་ཆང་བཙོ་དཀར་ཕྱོགས་བཟང༌། །མི་ཡི་རྐེད་པ་ལ་གནས་ཏེ། །རྟ་ལ་སོགས་པའི་སྲེ་ལོང་ཡིན། ༈ །ལྔ་ལ་གཤིན་ལས་འཛེམ་པར་བྱ། །རབ་བྱུང་སྐྲ་འཁྲུ་ལམ་དུ་ཞུགས། །བྲན་དང་ནོར་ཕྱུགས་ཉོ་བ་བཟང༌། །མི་ཡི་རྐེད་པའི་ནང་ལ་གནས། (སྒྱིད་ཁུང་ཟེར།) །རྟ་ལ་སོགས་པའི་སེ་ར་དུས། ༈ །

དྲུག་ལ་ལམ་ཞུགས་ཁ་སྨྲས་འོང༌། །ཆོས་ཉན་བཙུན་པ་བྱེད་པ་དང༌། །བྲན་དང་ནོར་ཕྱུགས་ཉོ་བ་ངན། །སྐྲ་འཁྲུ་དབང་ཐང་ཆེ་བས་བཟང༌། །མི་ཡི་བརླ་ཡི་སུལ་ལ་གནས། །རྟ་ལ་སོགས་པའི་དཔྱི་མིག་ལ། ༈ །བདུན་ལ་རབ་བྱུང་བྱེད་པ་དང༌། །སྐྲ་འཁྲུ་ཞལ་ལྕེ་མི་ཁ་ཡོང༌། །བྲན་དང་ནོར་ཕྱུགས་ཉོ་བ་སྤང༌། །ལམ་དུ་ཞུགས་ན་སྟོར་བ་རྙེད། །མི་ཡི་དཔྱི་མིག་ཚིགས་ལ་སྟེ། །རྟ་ལ་སོགས་པའི་གྲུ་མགོ་གནས། ༈ །བརྒྱད་ལ་གོས་བག་ཁྲུས་ལམ་ཞུགས། །ཆོས་ཉན་བཙུན་པ་བྱེད་པ་དང༌། །སྐྲ་འཁྲུ་འབྲུ་འདེབས་སྤང་བར་བྱ། །དགྲ་རྒོལ་ཞལ་ལྕེ་འདུན་མ་བསྒྲུབ། །བྲན་དང་ནོར་ཕྱུགས་ཉོ་བ་དང༌། །མནའ་སྐྱེལ་སྐྲ་འཁྲུ་རབ་གནས་བཟང༌། །མི་ཡི་མཁལ་མའི་སྟེང་དུ་སྟེ། །རྟ་ལ་སོགས་པའི་མཁལ་ཁུང་གནས། ༈ །དགུ་ལ་སྐྲ་འཁྲུ་ས་བོན་གདབ། །བྲན་དང་ནོར་ཕྱུགས་ཉོ་བ་སྤང༌། །གཞན་ལ་ལྟོས་དང་ལམ་ཞུགས་བཟང༌། །མི་ཡི་རྩིབ་མའི་ལོགས་ལ་གནས། །རྟ་ལ་སོགས་པའི་ལག་མཐིལ་ལ། ༈ །བཅུ་ལ་ལམ་ཞུགས་མི་རྒོད་ཕྲད། །བྲན་དང་ནོར་ཕྱུགས་ཉོ་བ་ངན། །སྐྲ་འཁྲུ་དབང་ཐང་ཆེ་བར་འགྱུར། །རབ་བྱུང་བཙུན་པ་བྱ་བར་བཟང༌། །མི་ཡི་དཔུང་སོག་སྟེང་ན་གནས། །རྟ་ལ་སོགས་པའི་ལག་མཐིལ་ཡིན། ༈ །

བཅུ་གཅིག་ས་བོན་གདབ་པ་དང༌། །བྲན་དང་རྐང་འགྲོས་འདུལ་བ་ངན། །ཁྲུས་བྱ་འབྲེལ་འཇལ་ལྡུ་མར་ཆུ། །རབ་བྱུང་བཙུན་པ་བྱེད་པ་ངན། །སྐྲ་འཁྲུ་སྟོན་མོར་འགྲོ་བ་བཟང༌། །མི་ཡི་ལག་ངར་སྟེང་ན་གནས། །རྟ་ལ་སོགས་པའི་ཚིགས་ལ་གནས། (ཚེལ་ལ་ཟེར།) ༈ །བཅུ་གཉིས་སྐྲ་འཁྲུ་ལམ་ཞུགས་དང༌། །བྲན་དང་ནོར་ཕྱུགས་ཉོ་བ་སོགས། །རབ་བྱུང་བཙུན་པ་བྱེད་པར་ངན། །མི་ཡི་ལག་པའི་མཐིལ་ལ་གནས། །རྟ་ལ་སོགས་པའི་ལག་ངར་ལ། ༈ །བཅུ་གསུམ་ལ་ནི་བྲན་བརྟེན་དང༌། །ནོར་དང་ཕྱུགས་སོགས་ཉོ་བ་སྤང༌། །ལམ་ཞུགས་རབ་ཏུ་གནས་པ་དང༌། །སྐྲ་འཁྲུ་ལས་རྣམས་ཅི་བྱར་བཟང༌། །མི་ཡི་རྐེ་མགུལ་སྟེང་ན་གནས། །རྟ་ལ་སོགས་པའི་རྩ་དཀར་ལ། ༈ །བཅུ་བཞི་འབྲུ་གདབ་ལམ་དུ་ཞུགས། །ཆོས་ཉན་རབ་བྱུང་བྱེད་པ་དང༌། །བྲན་དང་ནོར་ཕྱུགས་ཉོ་བ་སྤང༌། །སྐྲ་འཁྲུ་ཕྱུག་ཅིང་བསམ་པ་འགྲུབ། །མི་ཡི་རྣ་ལྟག་ཟ་འགྲམ་ལ། །རྟ་ལ་སོགས་པའི་དཔུང་པར་གནས། ༈ །བཅོ་ལྔ་མནའ་སྐྱེལ་བུ་ལོན་འཇལ། །ཆོས་ཉན་པ་དང་གཤིན་ལས་དང༌། །བག་མ་རབ་བྱུང་བུ་འབོགས་འཛེམ། །ལྷ་གསོལ་སྐྲ་འཁྲུ་རབ་ཏུ་གནས། །གཡང་སྐྱབས་ནོར་བླང་ནོར་སྒྲུབ་དང༌། །ལམ་ཞུགས་དབང་བསྐུར་ཆོས་སྤྱོད་བཟང༌། །མི་ཡི་ལུས་ཀུན་ཁྱབ་པར་གནས། །རྟ་ལ་སོགས་པའི་ལུས་ལ་གནས། ༈ །མི་ཡི་བདག་པོ་བཅུ་དྲུག་ལ། །ལམ་ཞུགས་ཇག་དང་ཁ་སྨྲས་འོང༌། །བྲན་དང་ནོར་ཕྱུགས་ཉོ་བ་བཟང༌། །སྐྲ་འཁྲུ་ཚེ་རིང་ཉིད་དུ་འགྱུར། །མི་ཡི་རྣ་ལྟག་ཟ་འགྲམ་ལ། །རྟ་ལ་སོགས་པའི་རྐེ་མཇིང་གནས། །

བཅུ་བདུན་སྐྲ་བསྐྲུས་ཤ་མདོག་སྔོ། །ལམ་ཞུགས་ཚོང་རྒྱལ་དོན་རྣམས་འགྲུབ། །མི་ཡི་རྐེ་མཇིང་སྟེང་ན་གནས། །རྟ་ལ་སོགས་པའི་རྐེ་མཇིང་ལ། ༈ །བཅོ་བརྒྱད་སྒོ་ནི་སྤོ་བ་དང༌། །སྒོ་འཛུགས་ཐོག་འབུབས་ལམ་ཞུགས་འཛེམ། །སྐྲ་འཁྲུ་རབ་བྱུང་དགེ་རྩ་བཟང༌། །མི་ཡི་ལག་པའི་མཐིལ་ལ་གནས། །རྟ་ལ་སོགས་པའི་ཟེ་པའོ། ༈ །བཅུ་དགུ་སྐྲ་འཁྲུ་ལམ་ཞུགས་བཟང༌། །མི་ཡི་ལག་ངར་སྟེང་ན་གནས། །རྟ་ལ་སོགས་པའི་ལྟག་སྒོར་ལ། ༈ །ཉི་ཤུ་སྐྲ་འཁྲུ་ལམ་ཞུགས་ངན། །མི་ཡི་དཔུང་སོགས་སྟེང་ལ་གནས། །རྟ་ལ་སོགས་པའི་དཔུང་པའོ། ༈ །

ཉེར་གཅིག་སྐྲ་འཁྲུ་ནད་ཀྱིས་ཉེན། །བྲན་དང་ནོར་ཕྱུགས་ཉོ་བ་སྤང༌། །ལམ་ཞུགས་གཞན་ལ་ལྟོས་བྱེད་བཟང༌། །མི་ཡི་རྩིབ་མའི་ལོགས་ལ་གནས། །རྟ་ལ་སོགས་པའི་སོ་ལ་གནས། ༈ །ཉེར་གཉིས་ཁང་པ་དུར་ས་བཙལ། །མདུན་མ་བྱ་དང་ལམ་དུ་ཞུགས། །བྲན་དང་ནོར་ཕྱུགས་ཉོ་བ་དང༌། །རྐང་འགྲོ་འདུལ་རྣམས་འཛེམ་པར་བྱ། །བཟོ་བྱ་སྐྲ་འཁྲུ་ཡིག་རྩིས་སློབ། །གཏད་བྱ་ཆུ་འདྲུ་བཟང་པའོ། །མི་ཡི་མཁལ་མའི་སྟེང་དུ་གནས། །རྟ་བོང་ཡ་རྐན་མ་རྐན་ལ། ༈ །ཉེར་གསུམ་བྲན་ནོར་ཕྱུགས་ཉོ་སྤང༌། །རབ་བྱུང་སྐྲ་འཁྲུ་ལམ་ཞུགས་བཟང༌། །མི་ཡི་དཔྱི་མིག་ཚིགས་ལ་གནས། །རྟ་ལ་སོགས་པའི་ལྕེ་ལའོ། ༈ །ཉེར་བཞི་སྐྲ་འཁྲུ་མིག་ཚ་ཞིང༌། །བྲན་དང་ནོར་ཕྱུགས་ཉོ་བ་སྤང༌། །ལམ་ཞུགས་འབྲུ་གདབ་ཤིན་ཏུ་བཟང༌། །མི་ཡི་བརླ་སུལ་ལ་གནས་ཏེ། །རྟ་བོང་མིག་དང་དཔྲལ་བར་གནས། ༈ །ཉེར་ལྔ་སྐྲ་འཁྲུ་དམག་འདྲེན་བ། །བྲན་དང་ནོར་ཕྱུགས་ཉོ་བ་དང༌། །ནོར་འཇལ་དགྲར་རྒོལ་གཤིན་ལས་ངན། །ཞིང་ཉོ་ས་ཁ་འབྱེད་པ་དང༌། །མཁར་ལས་ལམ་ཞུགས་བཟང་བའོ། །མི་ཡི་སྒྱིད་ཁུང་ནང་ལ་གནས། །རྟ་ལ་སོགས་པའི་བྲང་ཟེ་ཡིན། ༈ །

ཉེར་དྲུག་ལ་ནི་ལམ་ཞུགས་དང༌། །བྲན་དང་ནོར་ཕྱུགས་ཉོ་བ་ངན། །སྐྲ་འཁྲུ་རབ་ཏུ་བདེ་སྐྱིད་ལྡན། །མི་ཡི་པུས་མོའི་སྟེང་ན་གནས། །རྟ་ལ་སོགས་པའི་ཨོལ་སྟོང་ཡིན། །ཉེར་བདུན་བྲན་ནོར་ཕྱུགས་ཉོ་སྤང༌། །ལམ་ཞུགས་སྐྲ་འཁྲུ་རྟག་ཏུ་སྐྱིད། །མི་ཡི་བྱིན་པའི་ཉྭ་ལ་གནས། །རྟ་ལ་སོགས་པའི་མཚན་མར་གནས། ༈ །ཉེར་བརྒྱད་སྐྲ་འཁྲུ་ལམ་ཞུགས་དང༌། །བྲན་དང་ནོར་ཕྱུགས་ཉོ་བ་ངན། །མི་ཡི་ལོང་བུའི་ཚིགས་ལ་གནས། །རྟ་ལ་སོགས་པའི་སྒྲོ་བར་གནས། ༈ །ཉེར་དགུ་ས་བོན་གདབ་པ་དང༌། །བྲན་དང་རྐང་འགྲོས་འདུལ་བའི་ལས། །ཆོས་བྱ་ཆང་བཙོ་སྐྲ་འཁྲུ་འཛེམ། །དགྲ་འདུལ་ཧོམ་སྤར་ལམ་དུ་ཞུགས། །ཐོག་དང་སེར་བ་དབབ་པར་བཟང༌། །མི་ཡི་ངར་གདོང་ཉིད་ལ་གནས། །རྟ་ཡི་སྦངས་ཁུང་གཞུང་ལའོ། ༈ །སྟོང་ལ་སྐྲ་འཁྲུ་ལམ་དུ་ཞུགས། །བྲན་དང་ནོར་ཕྱུགས་ཉོ་བ་དང༌། །ས་བོན་འདེབས་བཟང་མི་དང་རྟའི། །ལུས་པོ་བྱིངས་ལ་གནས་པའོ། ༈ །

བླ་གནས་བརྩི་ཚུལ་དེ་ལ་ཡང༌། །

ཕོ་ལ་ཡར་ངོའི་ཚེས་གཅིག་ནས། །གཡོན་གྱི་རིམ་པ་བཟུང་བ་དང༌། །མར་ངོའི་ཚེས་གཅིག་ནས་བཟུང་གཡས། །མོ་ལ་ཚུལ་དེ་གོ་རིམ་ལྡོག །ཞེས་ཏེ་གུ་ཐོག་ཞབས་ཀྱིས་གསུངས། །རྗེས་བཤད་རྩིས་འགོ་བརྒྱ་བར་ཡང་བླ་གནས་རྩིས་ཡོད། ༈ །རྒྱུད་ལས་གསུངས་ཚུལ་འདི་ལྟ་སྟེ། །ཐབས་ཤེས་རོ་རྐྱང་དབང་གིས་ནི། །བྱང་ཆུབ་སེམས་ཀྱི་ཁམས་འཕོ་བ། །ཡར་ངོ་སྔོན་འགྲོའི་དབང་བྱས་ཏེ། །སྐྱེས་པའི་གཡོན་དང་བུད་མེད་གཡས། །

དེ་ཡང་ཚེས་གཅིག་རྐང་པ་ཡི། །སོར་ཚིགས་དང་པོར་ཡི་གེ་ཨཿ། །གཉིས་པར་ཨི་དང་གསུམ་པ་རྀ། །བཞི་པར་ལོང་བུར་ཨུ་ཡི་གཟུགས། །ལྔ་པར་པུས་མོར་ལྀ་ཡིག་གནས། །དྲུག་པར་དཔྱི་ཡི་མཚམས་སུ་ཨ། །བདུན་ལ་ལག་སོར་དང་པོར་ཨེ། །བརྒྱད་པར་སོར་ཚིགས་གཉིས་པར་ཨར྄། །དེ་བཞིན་དགུ་ལ་གསུམ་པར་ཨོ། །བཅུ་པར་མཁྲིག་མའི་ཚིགས་སུ་ཨལ྄། །

བཅུ་གཅིག་པ་ལ་གྲུ་མོར་ཧ། །བཅུ་གཉིས་དཔུང་པར་ཡ་ཞེས་བརྗོད། །བཅུ་གསུམ་པ་ལ་སྙིང་གར་ར། །བཅུ་བཞིར་མགྲིན་པར་ཡི་གེ་ཝ། །བཅོ་ལྔ་པ་ལ་དཔྲལ་བ་བལ། །བཅོ་ལྔ་བཅུ་དྲུག་མཚམས་སུ་ནི། །སྤྱི་བོར་ཨཾ་གི་གཟུགས་ཀྱིས་སོ། །སླར་ཡང་བཅུ་དྲུག་ལྷག་པར་ལཱ། །བཅུ་བདུན་པ་ལ་གཉའ་བར་ཝཱ། །བཅོ་བརྒྱད་སྙིང་གར་རཱ་ཡི་གཟུགས། །བཅུ་དགུ་དཔུང་པའི་ཚིགས་སུ་ཡཱ། །ཉི་ཤུ་པ་ལ་གྲུ་མོར་ཧཱ། །

ཉེར་གཅིག་མཁྲིག་མར་ཡི་གེར་ཨཱལ྄། །ཉེར་གཉིས་སོར་ཚིགས་གསུམ་པར་ཨཽ། །ཉེར་གསུམ་ཚིགས་པ་གཉིས་པར་ཨཱར྄། །ཉེར་བཞི་སོར་ཚིགས་དང་པོར་ཨཻ། །ཉེར་ལྔ་སྤྱི་རུས་མཚམས་སུ་ཨཱ། །ཉེར་དྲུག་པ་ལ་པུས་མོར་ལཱྀ། །ཉེར་བདུན་ལོང་བུར་ཨཱུ་ཞེས་བྱ། །ཉེར་བརྒྱད་སོར་ཚིགས་གསུམ་པར་རཱྀ། །ཉེར་དགུ་སོར་ཚིགས་གཉིས་པར་ཨཱི། །གནམ་གང་སོར་ཚིགས་དང་པོར་ཨཱ། །གནམ་སྟོང་དང་ནི་ཚེས་གཅིག་མཚམས། །རྐང་པའི་མཐིལ་དུ་ཨཿཡི་གཟུགས། །འདི་དང་ཨཾ་གི་དུས་ཀྱི་ཚེ། །བྱང་ཆུབ་སེམས་ཀྱི་མགོ་ལུས་ཀུན། །ཁྱབ་ཕྱིར་ཤིན་ཏུ་གཉན་པ་སྟེ། །བློ་ལྡན་རྣམས་ཀྱིས་རྟོགས་པར་བྱ། ༈ །

རེས་གཟའི་འབྲས་བུ་རྩིས་བསྡུས་ལས། །

རང་བྱུང་རྒྱལ་བས་ཚིགས་གསུངས་པ། །རྒྱལ་པོར་དབང་བསྐུར་བྱ་བ་དང༌། །དབང་པོའི་བྱ་བ་གཞན་རྣམས་དང༌། །སྦྱིན་སྲེག་གི་ནི་ལས་རྣམས་དང༌། །ས་སྟེང་བྱ་བ་གང་ཡིན་པ། །ཉི་མའི་གཟའ་ལ་མཆོག་ཏུ་བཤད། །ཉི་མའི་གཟའ་ལ་གནད་དུ་བཤད་ཅེས་པའང་ཡོད་པས་བརྟག་གོ །ཆང་འཚོང་བ་དང་བཅུད་ལེན་དང༌། །ཆུ་ལ་རྩེད་མོ་བྱེད་པ་དང༌། །ལྗོན་ཤིང་བསྐྲུན་དང་རྫིང་ལ་སོགས། །ཟླ་བ་ལ་ནི་བརྩམ་པར་བྱ། །ཕྲ་མ་སྣར་དང་མཁོན་བྱ་དང༌། །རྐུན་མ་དམག་དཔོན་ཇག་པ་སོགས། །མིག་དམར་ལ་ནི་བྱ་བར་བཟང༌། །བཤུལ་རིང་འགྲོ་དང་འཁྲུག་པ་དང༌། །སློབ་དཔོན་དག་གི་བྱ་བ་དང༌། །རང་གི་དོན་རྣམས་བྱ་བ་ཀུན། །རིང་པོར་མི་ཐོགས་བྱ་བ་རུ། །གཟའ་ལྷག་ལ་ནི་ཉེར་བར་འགྲུབ། །ཚོང་ལ་སོགས་པ་རང་དོན་དང༌། །དབང་བསྐུར་སྡོམ་པ་ལེན་པ་དང༌། །བག་མ་བླང་དང་སྒྱུ་རྩལ་སློབ། །ཞིང་སོགས་ས་བོན་གདབ་པ་ནི། །ཕུར་བུ་གནས་ཚེ་འགྲུབ་པར་འགྱུར། །རྟ་ཞོན་པ་དང་སྟོན་མོ་དང༌། །ལམ་བོ་ཆེ་དང་རྒྱན་ཤོམ་དང༌། །བུ་མོ་བག་མར་གཏོང་བ་དང། །བུད་མེད་དག་ལ་བགྲོད་པ་རྣམས། །པ་ཝ་སངས་ལ་ཤིས་བར་འགྱུར། །ཁྲོན་པ་འབྲུ་དང་ཆུ་ལས་དང༌། །དེ་ལ་སོགས་པ་གྲོང་གི་ཕས། །སྤེན་པ་ལ་ནི་བཟང་པོའོ། །

སླར་ཡང་དྲང་སྲོང་གཟའ་རྣམས་ཀྱི། །འབྲས་བུ་རིམ་བཞིན་བཤད་པར་བྱ། །གཟའ་རྩིས་དཔེ་རྙིང་སོར་བཞག་སྟེ་བཻ་དཀར་དེའང་འདི་ཡིན་འདུག ༈ །

ཉི་མ་ལྷ་གཟའ་སྐྱེས་པ་དང༌། ༡ །རྒྱལ་པོའི་བླ་གཟའ་རྒྱལ་རིགས་ཡིན། །ཞི་བ་དམར་སྐྱ་མེ་ཡི་ཁམས། །རྒྱལ་སར་བསྐོ་དང་ཕོ་བྲང་གདབ། །རྒྱལ་སྲིད་མི་ཆེན་ཕྱག་སྐྱེལ་བ། །དངོས་ལེན་སྦྱིན་སྲེག་སྨན་སྦྱོར་ཁྲུས། །རབ་བྱུང་མེ་ལས་དབང་བསྐུར་བསང༌། །ཐབ་བཅའ་རྒྱལ་མཚན་བ་དན་འཛུགས། །དམག་འདྲེན་རྐུན་ཇག་བཟློག་པ་བྱ། །བུ་བཙས་རྟ་རྒྱུག་རྟ་ཕྱུགས་འདུལ། །ལྟད་མོ་གཡང་བླན་རྒྱན་མིང་འདོགས། །ཆུ་རགས་རྟ་ཁྲིད་སྒ་རྒྱག་བཅོས། གསེར་ཤིང་པགས་པ་རུས་བའི་བཟོ། །སྟོན་མོ་ཡོ་ལང་དྲི་བཟང་ལས། །ཚོང་རྒྱན་བཀྲ་ཤིས་དགེ་ལས་བཟང༌། །མནའ་སྐྱེལ༌སྐྱེལ་མཁན་འཆི། གཤིན་ཆོས་ཤིད་རོ་འདོན། །ལྷ་ཁང་རྨང་འདིང་སྐྲ་སེན་འདྲེག །ནད་འདྲི་གཏར་ཀ་མེ་བཙའ་རྒྱག །དྲ་གྱོན་ལམ་ཞུགས་སྦྲ་ཕྱར་འཚེམ། །ཁྱིམ་འཛིན་སྲི་མནན་གྲོང་ཁྱེར་རྩིག །རྫིང་ཡུར་ཞིང་འདེབས་ས་ཁ་དབྱེ། །སྐྱས་བྱེད་སྐྱེ་ཤིང་མེ་ཏོག་འཛུགས། །བག་མ་གླང་འདུལ་བང་མཛོད་རྩིག །ལྷ་ཁང་མཆོད་རྟེན་གསུངས་རབ་བཞེངས། །ནོར་གཡང་ཕྱིར་གཏོང་བསྡུམ་བྱེད་སྤང༌། །ཤི་ན་དགུའམ་བདུན་ལ་ཟློས། །རྐུན་མ་བན་བོན་རྒྱུད་གསུམ་པ། །མིག་འཚག་གདོང་ལ་རྨེན་བུ་སྨེབ་ཟེར་བའང་ཡོད། །སྒོ་ནི་ལྷོར་བལྟ་རིན་ཆེན་རིགས། །མི་རྙེད་རྟ་ཕྱུགས་སྲོག་ཆགས་རྙེད། །ནད་ཀྱིས་བཏབ་ན་དཀར་གྱི་ཕྱིར། །འབྲངས་པའི་བདུད་བཙན་གྲི་བོ་གནོད། །བཙན་རྒྱལ་ཟེར་བའང༌། །བཙན་མདོས་བདུང་མདོས་ཀླུ་བརྒྱད་དང༌། །ཆུ་གཏོར་ལོ་གྲངས་བྱིས་སྟོན་བྱ། ༈ །

ཟླ་བ་ཀླུ་གཟའ་བུད་མེད་བླ། ༢ །རྗེ་རིགས་དཀར་སེར་ཆུ་ཁམས་ཞི། །སྨན་སྦྱོར་ས་བོན་རང་བཙོ་ཁྲུས། །རྒྱན་འདོགས་མེ་ཏོག་སྐྱེ་ཤིང་བསྐྲུན། །ཆུ་ལས་བཀྲ་ཤིས་བྲན་བརྟེན་ཚོང༌། །ཀླུ་སྨན་ཐབ་བཅལ་ཁྱིམ་གསར་འཛིན། །ལྷ་མཆོད་རྫིང་ཡུར་ས་ཁ་དབྱེ། །གླང་འདུལ་ལྟད་སྟོན་བསྡུམ་རྒྱལ་མཚན། །རབ་གནས་བག་མ་སྤོས་སྦྱོར་དྲི། །གོས་དྲ་བཅུད་ལེན་ཡོན་འབུལ་ཕྱག །སྐྲ་འཁྲུ་རྒྱལ་ས་སྐྲ་སེན་འདྲེག །བློན་མིང་གཏར་མེ་སྟོན་མོ་བརྩོན། །བུ་རམ་ཤིང་དང་དངུལ་ཆུའི་ལས། །རྟེན་བཞེངས་ལྷ་ཁང་བང་མཛོད་འཛིན། །མོ་རྩིས་བཟློག་པ་སྦྲ་ཕྱར་འཚེམ། །ཡོན་འབུལ་གཉེན་དང་གཡང་འགུགས་བཟང༌། །ནོར་གཡང་ཕྱིར་གཏོང་སྐྱེལ་སོགས་ཤིད། །རོ་འདོན་དྲག་ལས་སྲི་མནན་དམག །རབ་བྱུང་ཆོས་ཉན་ལམ་ཞུགས་མཁར། །རྟ་བོང་སྒ་རྒྱག་རྒྱུག་འཆོས་པ། །ཆུ་རགས་སྦྱིན་སྲེག་གོས་གྱོན་སྤང༌། །མི་ཤི་བྱུང་ཡང་ཟློས་པ་མེད། །ནོར་སྟོར་བྱུང་ན་ཁྱིམ་མཚེས་གྱི། །བྱིས་པ་ཤ་དཀར་སྐྲ་སེར་བ། །སྒོ་བྱང་ཁྱི་ནག་ཡོད་པས་ཁྱེར། །ནད་ཀྱིས་བཏབ་ན་ཡུགས་སའི་ཕྱིར། །འབྲངས་པའི་ཀླུ་བསེན་གཤིན་འདྲེ་གནོད། །ཆུ་གཏོར་མ་མོའི་མདོས་ཀྱིས་བཅོས། ༈ །

མིག་དམར་ལྷ་མིན་སྐྱེས་པ་དང༌། ༣ །དམག་དཔོན་བླ་གཟའ་རྒྱལ་རིགས་ཡིན། །དམར་ནག་དྲག་པོ་མེ་ཡི་ཁམས། །དམག་ལས་དགྲ་གཞོམ་དམག་དཔོན་བསྐོ། །དྲག་ལས་སྒྱུ་རྩལ་རྒྱལ་སར་འཇུག །ཞལ་ཆེ་ཁ་མཆུ་རྐུན་ཇག་འཕོང༌། །བཟློག་པ་སྲི་མནན་རྟ་རྒྱུག་པ། །རྟ་བོང་སྒ་བཅོས་ཤྭ་རགས་རྩིག །སྦྱིན་སྲེག་ཟོར་འཕེན་མཐུ་གཏད་དང༌། །བུན་སྙེག་པ་དང་ཡུལ་གསར་འཛིན། །ཁྱིམ་སོ་མེ་བཙའ་ཆོ་ལོ་རྩེ། །དྲག་པོའི་རིམ་གྲོ་དྲག་ལས་བཟང༌། །རབ་གནས་རབ་བྱུང་བག་མ་ཁྲུས། །རྒྱན་འདོག་དགེ་ལས་དབང་བསྐུར་དང༌། །ངུར་ཤིད་གསང་གྲོས་བྲན་གཡོག་བརྟེན། །མཁར་ལས་ལྷ་ཁང་རྟེན་བཞེངས་དང༌། །སྨན་སྦྱོར་བཟོ་དང་སྐྲ་སེན་འདྲེག །ནོར་རྫས་ཕྱིར་གཏོང་གྲོང་ཁྱེར་རྩིག །འདུ་འཚོག་ལམ་ཞུགས་ས་བོན་གདབ། །ལྷ་མཆོད་ཐབ་བཅའ་བང་མཛོད་རྩིག །རྫིང་ཡུར་ཞིང་ལས་ས་ཁ་དབྱེ། །བཙོན་ཚུད་སྐྱེ་ཤིང་མེ་ཏོག་འཛུགས། །དྲ་གྱོན་སྦྲད་དང་ཕྱར་ཐེར་འཚེམ། །ལྟད་སྟོན་ཚོང་དང་བསྡུམ་བྱེད་སྐྱས། །ཞི་རྒྱས་དཀར་ཕྱོགས་ཕལ་ཆེར་ངན། །མི་ཤི་གསུམ་ཟློས་ཞེས་སུ་བཤད། །ནོར་སྟོར་མི་དམར་བོངས་ཆུང་བ། །སྔར་ཉེ་ཕྱིས་དགྲ་སྒོ་ལྷོར་བལྟ། །ཕྱུགས་དང་ཁྱི་དམར་ཡོད་དེས་ཁྱེར། །ནད་བཏབ་དམར་དང་ཤ་ཁྱིས་ལེན། །ཐབ་གཞོབ་མི་གཙང་ཕྱོགས་ངན་པའི། །དམར་ཕྱིར་བཙན་དང་གྲི་བོ་གནོད། །གཟུངས་ཁྲུས་ལྷ་གསོལ་བཙན་ཆོག་བྱ། ༈ །

ལྷག་པ་གནོད་སྦྱིན་མ་ནིང་དང༌། ༤ །རྒྱལ་བུའི་བླ་གཟའ་ཆུ་ཡི་ཁམས།  །དམངས་རིགས་ཞི་བ་སྔོ་ལྗང་མདོག །སྡོམ་ལེན་རབ་གནས་ཡིག་རྩིས་སློབ། །སྙན་ངག་སྒྲ་སློབ་བསྟན་བཅོས་རྩོམ། །སྔགས་བཟླས་དེ་བཞིན་ས་ལས་ཚོང༌། །བསྡུམ་དང་འབྲེལ་སྙེག་ཁྱིམ་གསར་འཛིན། །རྒྱན་འདོགས་དྲ་གྱོན་དོན་གཉེར་ལམ། །བག་མ་གཡང་ལོན་འཁོར་གཡོག་བརྟེན། །སྐྲ་འཁྲུ་ཡོན་འབུལ་ས་བོན་གདབ། །མཁར་ལས་རྫིང་ཡུར་ཁྲོན་པ་འདྲུ། །ལྷ་ཁང་རྟེན་བཞེངས་བང་མཛོད་འཛིན། །འཕོ་སྐྱས་ཞིང་འདེབས་ས་ཁ་དབྱེ། །བཟོ་དང་སྐྱེ་ཤིང་མེ་ཏོག་འཛུགས། །ཕྱུགས་འདུལ་མོ་རྩིས་གཤིན་ལས་བྱ། །རྟ་དྲེལ་སྒ་རྒྱག་རང་དོན་སྒྲུབ། །གཏར་སྲེག་གཉེན་དང་སྐྲ་སེན་འདྲེག །ནང་ལེན་དཀར་ཕྱོགས་དགེ་ལས་བཟང༌། །རབ་བྱུང་ཆང་བཙོ་དུར་སྤོ་མདོས། །ནོར་གཏོང་སྨན་སྦྱོར་ཆུ་རགས་ཐབ། །ཆོས་ཉན་དབང་ལས་བཟློག་རིམ་དང༌། །དམག་ཇག་རྐུན་མ་དྲག་ལས་སྤང༌། །མི་ཤི་ལྔ་ལ་ངན་ཞེས་སོ། །ནོར་སྟེར་ཁྱིམ་མཚེས་བྱིས་པའམ། །བུད་མེད་སྒོ་བྱང་ཁྱི་ནག་ཅན། །ཁྱེར་ཞིང་ནད་བཏབ་བན་བོན་ནམ། །བུ་སྲིང་ཕྱིར་འབྲངས་ཀླུ་གནོད་པས། །གྲིབ་སེལ་ཀླུ་ཆོས་བྱས་ན་ཕན། ༈ །

ཕུར་བུ་བྱང་སེམས་སྐྱེས་པ་བློན། ༥ །བན་དེའི་བླ་གཟའ་བྲམ་ཟེའི་རིགས། །ཞི་དྲག་ལུས༌དྲག་ཀྱང་སེམས་ཞི་བས། །གསེར་མདོག་རླུང་གི་ཁམས། །རབ་བྱུང་དབང་བསྐུར་རབ་གནས་སྡོམ། །དགེ་ལས་དཀྱིལ་འཁོར་སྦྱིན་སྲེག་བྱ། །བག་མ་དྲ་གྱོན་ས་བོན་གདབ། །རིག་སློབ་འཆད་ཉན་རྒྱལ་སར་འཇུག །སྨན་སྦྱར་གཏར་སྲེག་མོ་རྩིས་བྱ། །མཁར་ལས་ཐབ་འཆའ་ཁྱིམ་གསར་འཛིན། །ཆང་བཙོ་རྒྱན་འདོགས་སྔགས་བཟླས་དང༌། །ལྷ་ཁང་རྟེན་བཞེངས་སྲི་མནན་པ། །སྦྲ་ཕྱར་འཚེམ་དང་བ་དན་འཛུགས། །ལམ་ཞུགས་འཕོ་སྐྱས་རྟ་གླང་འདུལ། །རྟ་དྲེལ་སྒ་རྒྱག་ཚོང་དང་བསྡུམ། །ཞིང་ལས་སྟོན་མོ་སྐྱེ་ཤིང་འཛུགས། །སྐྲ་འཁྲུ་རིན་ཆེན་ལྔ་ཡི་ལས། །མཐུ་གཏད་བཟློག་པ་ཧོམ་སྦོར་བ། །ལྟད་མོ་ཤིང་ལས་བུད་མེད་བརྟེན། །དགེ་ལས་བཀྲ་ཤིས་བྱ་བ་བཟང༌། །དུར་འདེབས་ཐོག་དབྱངས་མནའ་སྐྱེལ་དམག །ནད་ཐེབས་ཕྱུགས་གཏོང་སྐྲ་སེན་འདྲེག །མདོས་གཏོར་ཟོར་ལ་འཕེན་པ་དང༌། །བཙོན་ཚུད་བཟོ་ཡི་བྱ་བ་ངན། །མི་ཤི་ཤུལ་ལ་ངན་པ་ཙམ། །རྐུན་མ་སྔགས་བརྒྱུད་ལག་ཤེས་མཁས། །སྤུན་གསུམ་ཤར་ནས་ནུབ་ཏུ་ཁྱེར། །ནུབ་ནས་ཤར་དུ་བྱེར་ཟེར་བའང་སྣང༌། །ནད་བཏབ་མཚན་མོའི་འགྲུབ་གྱི་ཕྱིར། །འབྲས་པའི་ཀླུ་སྲིན་རྒྱལ་པོ་གནོད། །ཟོར་མདོས་ཀླུ་བརྒྱ་བྱས་ན་ཕན། ༈ །

པ་སངས་རྒྱལ་བློན་སྟག་གཟིག་དང༌། ༦ །བུད་མེད་བླ་གཟའ་བྲམ་ཟེའི་རིགས། །ཞི་བ་ས་ཁམས་སྣ་ཚོགས་མདོག །ཆོས་འཆད་ལྷ་གསོལ་རབ་བྱུང་གནས། །རིམ་གྲོ་དཀར་ཕྱོགས་ལྷ་རྟེན་བཞེངས། །ཆང་བཙོ་གྲོགས་བཙལ་ས་བོན་གདབ། །གཉེན་སྒྲིག་མཛའ་བོ་བག་མ་ཚོང༌། །རྒྱན་འདོགས་དྲི་སྦྱོར་སོ་ནམ་སྨན། །ལྷ་ཁང་ཁང་གསར་རྨང་གཞི་འདིང༌། །དྲ་གྱོན་མཁར་ལས་རྫིང་ཡུར་འདྲ། །གསེར་སོགས་རིན་ཆེན་ལྔ་ཡི་བཟོ། །གཏར་སྲེག་ཁྱིམ་གསར་གྲོང་ཁྱེར་རྩིག །སྟོན་མོ་སྐྲ་འཁྲུ་སྐྲ་སེན་འདྲེག །རྟ་དྲེལ་སྒ་རྒྱག་ས་ཁ་དབྱེ། །མོ་རྩིས་རིག་སློབ་ལམ་ཞུགས་བསྡུམ། །ཆུ་རགས་བུད་མེད་བསྒྲོད་སོགས་བཟང༌། །ཤགས་མཁོན་འཕོ་སྐྱས་བུ་ལོན་འཇལ། །ནད་ཐེབས་ཇག་རྐུན་དུར་སྤོ་ངན། །མི་ཤི་བདུན་ལ་ཟློས་ཀྱང་ཟེར། །ནོར་སྟོར་ཡུགས་ས་སྒོ་ལྷོ་ནུབ། །ཁྱི་དཀར་ཡོད་པ་ཞིག་གིས་ཁྱེར། །ནད་ཀྱི་བཏབ་ན་ཚོང་པའི་ཕྱིར། །འབྲངས་པའི་གྲིབ་བཙན་རྒྱལ་པོ་གནོད། །ཀློག་འདོན་ཅི་མང་བཙན་ཆོག་བྱ། །རྒྱལ་བསེན་མདོས་དང་སྲུང་པ་གདགས། །

སྤེན་པ་དབུལ་བྲན་མ་ནིང་དང༌། །བྱིས་པའི་བླ་གཟའ་དམངས་རིགས་ཡིན། །དྲག་པོ་ས་ཁམས་མུན་པའི་མདོག །ཁྱི་འབུབས་མཁར་རྩིག་ཡུལ་གསར་གཟུང༌། །ཞིང་ལས་རྫིང་དང་ཁྲོན་པ་འདྲུ། །དུར་གདབ་ཆུ་ལས་ངན་སྔགས་མཐུ། །ཞལ་སྲོ་ས་བོན་སྐྱེ་ཤིང་འཛུགས། །ཚེ་གཡང་སྒྱེད་འཛུགས་ནོར་ཕྱུགས་ལེན། །རྩིས་དང་རྐུན་ཇག་ལ་སོགས་བཟང༌། །དམག་འདྲེན་ཞིང་ལས་གྲོང་ཁྱེར་གདབ། །ལྕགས་ལས་རྫིང་ཁྲོན་ས་ཁ་དབྱེ། །སྲི་མནན་རྒྱལ་མཚན་བང་མཛོད་འཛིན། །ཡུལ་མཁར་མིང་འདོགས་བུད་མེད་བསྒྲོད། །དབང་རྒྱས་ཆོས་ཉན་རབ་བྱུང་གནས། །ལྷ་གསོལ་རྒྱན་འདོགས་རྒྱ་ལས་བཟུང༌། །དྲ་གྱོན་བཟོ་དང་སྐྲ་སེན་འདྲེག །སྐྲ་འཁྲུ་གཏར་སྲེག་སྨན་སྦྱོར་དང༌། །བཟློག་པ་ལམ་ཞུགས་ཕྲུ་རློག་པ། །ནོར་ཕྱུགས་ཕྱིར་གཏོང་སྦྲ་ཕྱར་འཚེམ། །གཤིན་ལས་སྐྱས་དང་མོ་རྩིས་ཕྱཱ། །ལྷ་ཁང་རྟེན་བཞེངས་ཞིང་ཁང་ཚོང༌། །རྟ་དྲེལ་སྒ་རྒྱག་སྟོན་མོ་བསྡུམ། །ནོར་སྒྲུབ་ཚོང་དང་ལྟད་མོ་སྤང༌། །འདི་ལ་མི་ཤི་ཟློས་མེད་ཡིན། །ཆར་པ་བབས་ན་དུག་ཏུ་འགྱུར། །ནོར་སྟོར་བཙུན་པ་སྡོམ་ཉམས་སམ། །ཡུགས་སའི་གཅིག་བརྒྱུད་གོས་དཀར་ཅན། །དམར་ཟེར་བའང༌། །ཁྱི་སེར་ཡོད་པས་ལྷོ་ནུབ་ཁྱེར། །ནད་ཀྱིས་བཏབ་ན་གཤིན་འདྲེ་དང༌། །ཐེའུ་རང་ས་བདག་མ་མོ་གནོད། །དུས་ཀྱི་ཆོ་ག་ཆག་པ་དང༌། །ཕྲུ་རླག་འཁུར་བ་བསུར་གྱིས་ལེན། །གཟུང་འདོན་ཀླུ་བརྒྱད་ས་བདག་བཅོས། ༈ །

ཉི་མ་མིག་དམར་སྤེན་པ་གསུམ། །སྒྲ་གཅན་གདོང་མཇུག་བིཥྚི་དང༌། །མཁོན་འཛིན་ཡོངས་འཛོམས་ཤིན་ལྟུང་ལ། །གཞན་རྣམས་བཟང་ཡང་དགེ་ལས་འཛེམ། ༈ །རང་གཟའ་བླ་གཟའ་ཤར་བ་ན། །ཤགས་འདེབས་ཚོང་བྱ་སྟོབས་འགྱེད་དང༌། །རྩལ་སྤྲོད་ཤོ་རྒྱན་རྟ་རྒྱུག་པ། །འཁྲུག་དང་གཡུལ་ངོ་འགྱེད་རྣམས་བཟང༌། །ཉི་ཟླ་ཕུར་བུ་གསུམ་ལ་བབས། །གང་ཕྱི་བ་དེ་རྒྱལ་བ་ཡིན། །དམག་དཔོན་སྤེན་པ་པ་སངས་གསུམ། །གང་སྔ་བ་དེ་རྒྱལ་བ་ཡིན། །ཁྱད་པར་དྲག་གཟའ་དར་དུས་རྒོལ། །ཞི་དལ་དྲག་གུད་བཏང་སྙོམས་སོ། ༈ །

གཟའ་བདུན་གང་ལ་རེས་ཡོད་ཀྱང༌། །གྲོགས་ཕྱོགས་དོན་འགྲུབ་ནོར་དང་འཕྲད། །མ་ཕྱོགས་གཏམ་སྙན་ཐོས་པའི་ས། །རང་ཕྱོགས་ཁ་མཆུ་མྱ་ངན་ཡོང༌། །བུ་ཕྱོགས་བྱེ་བྲལ་གཏོར་བརླག་ཡོང༌། །དགྲ་ཕྱོགས་རྩོད་དང་འཐབ་པའི་རྒྱུ། །འདུ་འཚོག་བྱ་བ་ཅི་བྱེད་ཀྱང༌། །ཕྱོགས་ཀྱི་གནད་འདི་ཤིན་ཏུ་གཅེས། །ཁྱད་པར་རྩལ་འགྲན་དྲག་ལས་དུས། །མ་རྒྱབ་གྲོགས་མདུན་གཏོད་པ་གནད། །དམག་དང་ལམ་ཞུགས་དོན་གཉེར་ལ། །དུས་སྦྱོར་ལེའུར་བཤད་པ་བཞིན། །ཕྱོགས་སྟོབས་བརྟག་པ་བཀོད་དེ་ལས། །ཉི་མ་ཤར་དགེ་ཆུ་བདག་ངན། །དེ་ཡི་ཀུན་ལ་ཤེས་པར་བྱ། །རང་ཕྱོགས་བཟང་ཞིང་ཕྱོགས་མཚམས་ནི། །ཐད་དཀར་ངན་པས་ལེགས་པར་བརྟག །བྱ་བ་མ་ལུས་བསྒྲུབ་པར་བྱ། །དེ་ཡང་རཱ་ཧུ་ཐུན་ཕྱེད་ལས། །གཞན་ནི་རེས་ཀྱི་གཟའ་ལས་སོ། །དར་བ་ལ་བཟང་ནད་གཞི་མེད། །ཞུད་ལ་ཆོ་ག་ཕྲ་མོས་འཚོ། །གྱོད་ལ་ལྟོ་ཆོག་ཆེ་བ་དགོས། །གུད་ལ་ཤི་ཆད་ནད་གཞི་ཆེ། །གསོན་གཤིན་བྱ་བ་གང་ལ་ཡང༌། །དེ་ཡི་བཅོས་ཐབས་རིམ་གྲོ་བྱ། །ཞི་དྲག་གང་ལའང་དར་བ་བཟང༌། ༈ །

ཉི་མ་གནམ་སྒོ་དར་ཡང་ནི། །ཤིད་ནི་མི་བྱེད་ཟླ་བ་ལ། །ཀླུ་སྒོ་དར་ཡང་ཧོམ་མི་སྤོར། །དམག་དཔོན་གྲི་གཟའ་དར་ན་ཡང༌། །གྲི་མི་འདུལ་ཞིང་ལྷག་པ་ནི། །རབས་ཆད་དར་ཡང་དུར་མི་གདབ། །ཕུར་བུ་ཤིང་གཟའ་དར་ན་ཡང༌། །ཟོར་ནི་མི་འཕེན་པ་ཝ་སངས། །ཕྱུགས་གཟའ་དར་ཡང་ཕྱུགས་མི་བསྐྱལ། །སྤེན་པ་ས་གཟའ་དར་ན་ཡང༌། །དེ་ལ་ནོར་ནི་ཕྱིར་གཏོང་འཛེམ། ༈ །

སྐར་མའི་འབྲས་བུ་རྩིས་བསྡུས་ལས། །

རྒྱུ་སྐར་ཉི་ཤུ་རྩ་བརྒྱད་ལ། །མི་བརྟན་འགྱུར་བ་བཞི་ཡོད་ལ། །རབ་ཏུ་བརྟན་པ་དེ་བཞིན་བཞི། །མྱུར་ཞིང་བཟང་བ་རྣམ་བཞི་ཡིན། །འབྲས་བུ་ཤིན་ཏུ་ངན་པ་བཞི། །མྱུར་བར་གྱུར་བ་ལྔ་ཡོད་དེ། །དེ་བཞིན་བརྟན་པའི་དོན་གྲུབ་ལྔ། །བཏང་སྙོམས་བྱེད་པ་གཉིས་ཡིན་ནོ། །དེ་ལྟར་ཉི་ཤུ་རྩ་བརྒྱད་ཀྱི། ༈ །

རྒྱལ་དང་ཐཾ་སྐར་མེ་བཞི་དང༌། ༧ །བྱི་བཞིན་ཞེས་བྱ་མི་བརྟན་བཞི། །མཆོད་སོགས་བྱ་དང་སློབ་མ་ལ། །ཆོས་འཆད་སྡོམ་པ་འབོགས་པ་དང༌། །གོང་མར་ཕྱུགས་སོགས་འབུལ་བ་དང༌། །མྱུར་བར་འགྲུབ་པའི་ལས་རྣམས་བྱ། །དེ་ལ་ཆར་བབས་ཐན་པ་འབྱུང༌། །འདི་ལ་སྐྱེས་པའི་སྐྱེས་བུ་དེ། །ཚེ་ལོ་བརྒྱད་ཅུར་འཚོ་བ་སྟེ། །ལྕེ་བདེ་གཟུགས་བཟང་ལག་པ་བཟོ། །བློ་ལུས་མི་བརྟན་འདུག་མི་ཚུག །རང་བཞིན་ཤིན་ཏུ་ངན་པའོ། །ནད་ནི་ཆུང་ངུ་འབྱུང་འགྱུར་ཏེ། །བཏབ་མ་ཐག་ཏུ་འཚོ་བར་འགྱུར། ༈ །

རབ་ཏུ་བརྟན་པའི་སྐར་མ་བཞི། །སྣར་མ་དབོ་དང་ཆུ་སྨད་དང༌། ༣ ༡༡ ༢༠ །མོན་གྲུ་ཞེས་ནི་བྱ་བ་སྟེ། ༢༣ །ཡུལ་སར་བཟུང་དང་གནས་གཞི་འཛུགས། །གཞན་གྱི་དཔོན་པོ་བྱེད་པ་དང༌། །ཤིང་དང་མེ་ཏོག་བསྐྲུན་པ་དང༌། །ལྡུམ་ར་ཀུན་དགའ་ར་བ་སོགས། །བརྟན་ཅིང་ཡུན་དུ་གནས་རྣམས་བྱ། །དེ་ཚེ་ཆར་བྱུང་ཆར་མང་འབབ། །དེ་དག་ལ་ནི་གང་སྐྱེས་པ། །ལོ་ནི་བརྒྱ་ཕྲག་གཅིག་ཏུ་འཚོ། །ཕྱུག་ཅིང་སྦྱིན་ལ་དགའ་བ་སྟེ། །རང་གཞན་ཟས་ལ་སྦྱོར་བར་བྱེད། །རྒྱུན་དུ་རྫུན་བྲལ་དྲང་པོར་སྨྲ། །རང་བཞིན་ཤིན་ཏུ་ངན་པ་ཡིན། །ནད་ཀྱིས་བཏབ་པར་གྱུར་པ་ན། །ཅུང་ཟད་ཙམ་གྱིས་འཚོ་བར་འགྱུར། ༈ །

མྱུར་བར་བཟང་བ་རྣམ་བཞི་སྟེ། །མགོ་དང་ནག་པ་ལྷ་མཚམས་དང༌། ༤ ༡༣ ༡༦ །ནམ་གྲུ་ཞེས་ནི་བྱ་བ་སྟེ། ༢༦ །འདི་དག་ལ་ནི་ཞིང་ལས་དང༌། །གོས་དང་རྒྱན་གྱི་བཟོ་ལ་སོགས། །མྱུར་བའི་དོན་ནི་འགྲུབ་འགྱུར་ཏེ། །བྱ་བའི་ལས་ཀུན་བསྒྲུབ་པར་བྱ། །གལ་ཏེ་དེ་ལ་ཆར་བབས་ན། །སྐར་མ་དེ་དག་ལ་སྐྱེས་བུ། །ལོ་གྲངས་ཉི་ཤུ་རྩ་བརྒྱད་དང༌། །ཡང་ན་དགུ་བཅུའི་བར་དུ་འཚོ། །ལྕེ་བདེ་བློ་རྣོ་གཟུགས་བཟང་ཞིང༌། །གཏམ་ནི་བདེན་པ་སྨྲ་བ་དང༌། །སྙན་གྲགས་ལྡན་ཞིང་སེམས་མྱུར་ལ། །མི་གཞན་དེ་ལ་དགའ་བ་དང༌། །ངག་བཙན་ཉི་ཤུའམ་སུམ་ཅུའི་བར། །རང་བཞིན་ངན་ཡང་སླར་འགྱུར་བས། །རབ་ཏུ་བཟང་སྟེ་དགེ་བར་འགྱུར། །དེ་ནི་ནད་ཀྱིས་བཏབ་པའི་ཚེ། །རིམ་གྱི་རིམ་གྱིས་ཞི་བར་འགྱུར། ༈ །

ངན་པའི་སྐར་མ་རྣམ་བཞི་ནི། །ལག་དང་སྐག་དང་སྣྲོན་དང་ནི། ༥ ༨ ༡༧ །སྣུབས་ཅེས་བྱ་སྟེ་དེ་དག་ནི། ༡༨ །གྲོང་ཁྱེར་གཞོམ་དང་དམག་དྲངས་དང༌། །དྲག་པོའི་ལས་རྣམས་ཐམས་ཅད་དང༌། །བསད་དང་བརྐུ་བ་ལ་སོགས་པ། །ངན་པར་སྤྱོད་པའི་ལས་རྣམས་ཀུན། །དེ་དང་དེ་ལ་རབ་ཏུ་བྱེད། །གལ་ཏེ་དེ་ལ་ཆར་བབས་ན། །ཕྱིར་ཞིང་ཆུང་ངུ་འགྲོ་བའོ། །དེ་དག་ལ་ནི་སྐྱེས་པའི་མི། །ཚེ་ནི་སུམ་ཅུའམ་ལྔ་བཅུ་དང༌། །དྲུག་ཅུའམ་བདུན་ཅུའི་བར་དུ་འཚོ། །བྱ་བ་བཟང་པོ་མི་བྱེད་དེ། །ངན་པའི་ལས་ལ་རབ་ཏུ་བརྩོན། །མ་ཤིའི་བར་དུ་རང་བཞིན་ངན། །ནད་ཀྱིས་བཏབ་པ་འཚོ་བ་སླ། ༈ །

མྱུར་བར་གྱུར་པའི་སྐར་མ་ནི། །ནབ་སོ་ས་རི་གྲོ་བཞིན་དང༌། ༦ ༡༨ ༢༡ །མོན་དྲེ་ཁྲུམས་སྨད་ཅེས་བྱ་སྟེ། ༢༢ ༢༥ །གཞན་ཡུལ་ཐག་རིང་བགྲོད་པ་དང༌། །ཚོང་སོགས་བརྟན་མིན་ཐམས་ཅད་དང༌། །མྱུར་བར་འགྲུབ་པའི་ལས་བྱའོ། །དེ་ཚེ་ཆར་བབས་མྱུར་མང་འབབ། །དེ་ལ་སྐྱེས་པའི་མི་ཡི་ནི། །ལོ་ནི་དྲུག་ཅུའི་བར་དུ་འཚོ། །སེམས་ནི་རབ་ཏུ་ཟབ་པ་སྟེ། །རང་བཞིན་མཉེན་གཤིན་ཡངས་པ་དང༌། །བགྲོད་པ་དང་ནི་བརྩོན་ལ་སྤྲོ། །ན་ཚ་ཆུང་ངུ་ཆུང་ངུ་ཡང༌། །རང་བཞིན་ཉིད་ཀྱིས་ཞི་བར་འགྱུར། །རྟག་པར་རྫུན་ལྡན་རང་བཞིན་ངན། ༈ །

བརྟན་པའི་དོན་འགྲུབ་སྐར་མ་ལྔ། །མཆུ་དང་གྲེ་དང་བྲ་ཉེ་དང༌། ༩ ༡༠ ༡ །ཆུ་སྟོད་ཁྲུམས་སྟོད་རྣམ་པ་ལྔ། ༡༣ ༡༤ །གཉེན་སྦྱོར་བ་དང་ཕྱུགས་སོགས་ཉོ། །མི་གཞན་འཁོར་དུ་བརྟེན་པ་དང༌། །དབང་སྐུར་ཚོང་དང་རབ་གནས་དང༌། །བཟོ་བྱ་ཁང་སོགས་བརྩིག་པ་དང༌། །དེ་སོགས་དགེ་བའི་ལས་རྣམས་བྱ། །དེ་ལ་ཆར་བབས་སླར་ཡང་འབབ། །འདི་དག་ཀུན་ལ་གང་སྐྱེས་མི། །ལོ་ནི་དགུ་བཅུའི་བར་དུ་འཚོ། །བཟོ་ཡི་རིག་བྱེད་མཁས་པ་ཡིན། །མ་ཤིའི་བར་དུ་རང་བཞིན་ངན། །ནད་ཀྱིས་བཏབ་ཚེ་ཉེས་མི་འབྱུང༌། ༈ །

སྨིན་དྲུག་ས་ག་བཏང་སྙོམས་ཏེ། ༢ ༡༥ །དེ་ལ་དོན་གཉེར་བཏང་སྙོམས་བྱེད། །རིན་ཆེན་ལྔ་དང་ས་ཡི་བཟོ། །དེ་ལ་སོགས་པའི་ལས་རྣམས་བྱ། །སྦྱིན་སྲེག་ཆོ་ག་བྱ་བར་བཟང༌། །དེ་གཉིས་ལ་ནི་སྐྱེས་པའི་མི། །དང་པོ་ངན་ཡང་ཚེ་སྨད་ལ། །འགྱུར་ཞིང་བཟང་པོ་ཉིད་དུ་འགྲོ། །ནད་ཀྱིས་བཏབ་ཀྱང་གསོ་བ་སླ། །དེ་དག་དབང་གིས་འགྱུར་ལ་སོགས། །ཐུན་མོང་མཐུན་པའི་ཕྱོགས་བཤད་པའོ། །

སྐར་འབྲས་ལྷ་དབང་བློ་འདི་བརྟག་བྱར་མཚོན། །ཐ་སྐར་རླུང་ཁམས་དགྲ་སྐར་ལ། །ཆོས་བཤད་རབ་བྱུང་མཆོད་པ་དང༌། །ཕྱུགས་འདུལ་གཡང་ལེན་ལྷ་གསོལ་དང༌། །དུར་སྤོ་དོན་གཉེར་དམག་ལས་དང༌། །སྲི་མནན་ཤིང་དང་རོ་འདོན་དང༌། །བོན་ཆོག་དགེ་ལས་སྐྲ་འཁྲུ་དང༌། །དྲག་ལས་ཟོར་འཕང་གོས་བཟོ་བཟང༌། །ལམ་ཞུགས་སྨན་དང་གསོན་ལས་དང༌། །མཁར་ལས་འདུ་ལོང་བུ་སྲིང་གཏོང༌། །གཏར་སྲེག་དང་ནི་མི་ཤི་ངན། །ཇག་པ་ཆོམ་རྐུན་བླ་སྐར་ཡིན། ༈ །

བྲ་ཉེ་མེ་ཁམས་དམེ་སྐར་ལ། །གཉེན་སྦྱོར་ར་ཕྱུགས་ཉོ་བ་དང༌། །དབང་བསྐུར་སྦྱིན་སྲེག་རང་འཁོར་བརྟེན། །གཞིའི་ཚོང་དགྲ་མནན་དགྲ་ལིང་བྲི། །སྒྱེད་པོ་འཛུགས་དང་སྲི་མནན་དང༌། །གཏད་སེལ་ལིངས་བྱ་རྐུན་པོའི་ལས། །ཡུགས་སའི་སྐྲ་འཁྲུ་རོ་སྲེག་དང༌། །རྟ་བྲེས་འཆོས་པ་ལ་སོགས་བཟང༌། །ལམ་ཞུགས་མཁར་ལས་དུར་གདབ་དང༌། །ལྷ་གསོལ་རྒྱལ་སར་འདོན་པ་དང༌། །རབ་ཏུ་གནས་དང་ས་བོན་གདབ། །གོས་བཟོ་དམག་དྲང་བུ་སྐྱེས་སོགས། །བྱ་བ་ཕལ་ངན་ར་ཡི་བླ། ༈ །

སྨིན་དྲུག་མེ་ཁམས་ཟློས་སྐར་ལ། །ལྷ་གསོལ་གཡང་ལེན་དགེ་ཆོས་བྱ། །སྐྱིད་སྟོན་སྐྲ་འཁྲུ་ལྷ་ཁང་དང༌། །མཆོད་རྟེན་རབ་གནས་ཡོན་འབུལ་པ། །སྨན་སྦྱོར་ས་བོན་གདབ་པ་དང༌། །ཆོས་སློབ་སྦྲ་དང་ཁང་ཁྱིམ་འབུབས། །སྦྱིན་སྲེག་གཉེན་འཕྲད་ཚུར་ལེན་དང༌། །བུ་སྐྱེས་ལ་སོགས་བཟང་བའོ། །ཕར་འཇལ་བག་མ་ལམ་ཞུགས་དང༌། །ཤིད་དང་གོས་བཟོ་མི་ཤི་དང༌། །བུ་མོ་སྐྱེས་པ་ལ་སོགས་ངན། །བུད་མེད་ཁྲག་གི་གཡང་སྐར་ཡིན། ༈ །

སྣར་མ་ས་ཁམས་གཡང་སྐར་ལ། །དཔོན་བསྐོ་ཡུལ་གསར་གནས་གཞི་བཟུང༌། །སློབ་དཔོན་རབ་བྱུང་རབ་གནས་དང༌། །བཤད་ཉན་ལྷ་གསོལ་ཚེ་གཡང་དང༌། །གོས་འཚེམ་རྟ་འདུལ་ནོར་འཕྱུག་བླང༌། །བུ་བཙས་གཏར་སྲེག་དགྲ་ལ་རྒོལ། །སྨན་སྦྱོར་ས་བོན་གདབ་པ་དང༌། །སྦྲ་དང་ཁང་ཁྱིམ་འབུབས་པ་དང༌། །འདུན་གྲོས་མཁར་ལས་བྲེས་འཆོས་དང༌། །བག་ལེན་སྐྱེ་ཤིང་འཛུགས་པ་དང༌། །བརྟན་པའི་ལས་རྣམས་བཟང་པའོ། །ལམ་ཞུགས་ཕྱུགས་འཇལ་དམག་ཇག་དང༌། །བུ་སྲིང་གཏོང་དང་ཕར་འཇལ་དང༌། །གཤིན་ལས་སྟོན་མོ་རུས་བུ་སྤོ། །གཉེན་དང་རྩིག་པ་གཤིན་རྣམས་ངན། །ནོར་ཕྱུགས་བུ་ཚའི་གཡང་སྐར་རོ། ༈ །

མགོན་ནི་རླུང་ཁམས་མེ་སྐར་ལ། །ཆོས་བཤད་རབ་བྱུང་གཉེན་སྒྲིག་དང༌། །ལྷ་གཡང་སྒོ་འཛུགས་ཁྱིམ་གསར་གཟུང༌། །དགྲ་འདུལ་ཞིང་ལས་ས་བོན་གདབ། །གསོན་ཆོས་ཤིང་བཟོ་རྩེད་རྒྱན་འདོགས། །སྨན་སྦྱར་འདྲེ་འདུལ་དགེ་ལས་དང༌། །གཞི་འདིང་ནོར་བླང་སྐྱས་བྱ་བ། །གསོན་ལས་གང་ཡང་བཟང་བའོ། །ཕར་འཇལ་ཁ་སྨྲས་རྡེག་པའི་ལས། །ནད་ཀྱིས་ཐེབས་དང་གོས་བཟོ་བ། །མི་ཤི་གཤིན་ལས་ཞལ་ཆེ་ངན། །སྐྱེས་པ་ཀུན་གྱི་གཡང་སྐར་རོ། ༈ །

ལག་ནི་ཆུ་ཁམས་མགྲོན་སྐར་ལ། །གཡང་ལོན་བཟོ་དང་ཡིག་རིག་སློབ། །ཞལ་ཆེ་ལྷ་གསོལ་ས་བོན་གདབ། །སྲི་མནན་དགེ་ལས་བག་མ་གཏོང༌། །དྲག་ལས་དམག་ཇག་འཕྲོག་འཇོམས་དང༌། །གསོད་གཅོད་འཐབ་རྩོད་རྐུ་ཐབས་དང༌། །ལམ་ཞུགས་འཇལ་ལེན་ཁྲུས་བྱ་བ། །བོན་ཆོག་ཐུག་འགྱེད་ལ་སོགས་བཟང༌། །གཤིན་ལས་འབྲིང་ཡིན་བག་མ་གཉེན། །འཕོ་སྐྱས་ཕྱུགས་གཏོང་གོས་བཟང་ངན། །བཤན་པའི་བླ་སྐར་ཞེས་གྲགས་སོ། ༈ །

ནམ་སོ་རླུང་ཁམས་གཡང་སྐར་ལ། །རབ་བྱུང་རབ་གནས་མཆོད་པ་དང༌། །རྒྱལ་སར་འདོན་དང་གསོན་གཤིན་ལས། །གོས་བཟོ་ལྷ་གསོལ་གཡང་ལེན་པ། །རྩིག་རྨང་འདིང་དང་ས་བོན་གདབ། །ཐོག་འབུབས་དར་འཕྱར་ཐུགས་སོ་འགྱེད། །བུ་ལོན་འཇལ་དང་ཞུ་བ་གསོལ། །དོན་གཉེར་སྦྱིན་སྲེག་དགྲ་ཟློག་དང༌། །ཚོང་དང་ཚུར་འགུགས་ཁ་སྨྲས་དང༌། །དྲག་ལས་ལས་ཕྲན་དོན་གཉེར་ཤིད། །བག་མ་ཕྱུགས་འཇལ་ལམ་ཞུགས་སོགས། །བྱ་བ་ཕལ་ཆེར་བཟང་བ་ཡིན། །བུ་འབོགས་བུ་མོ་རྫོང་པ་དང༌། །དམག་ཇག་ལུག་འཇལ་ངན་པ་སྟེ། །གཡང་མོ་ལུག་གི་གཡང་སྐར་ཡིན། ༈ །

རྒྱལ་ནི་མེ་ཁམས་གྲུབ་སྐར་ལ། །རབ་བྱུང་དབང་བསྐུར་རབ་གནས་མཆོད། །བཤད་ཉན་ནོར་ལེན་མངའ་གསོལ་འབུལ། །ལྷ་གསོལ་གཡང་འགུགས་ཡུལ་ཁྱིམ་གཟུང༌། །བག་མ་སྒྱེད་འཛུགས་སོ་ནམ་བྱ། །རྒྱལ་སར་བསྐོ་དང་ཕྱུགས་འདུལ་བ། །དོན་གཉེར་མྱུར་བའི་བྱ་བ་དང༌། །གསོན་གཤིན་ལས་རྣམས་ཕལ་ཆེར་དང༌། །བུ་བཙས་གོས་བཟོ་ལ་སོགས་བཟང༌། །ལམ་ཞུགས་ཚོང་དང་ཁ་མཆུ་དང༌། །ནོར་ཕྱུགས་ཕར་འཇལ་མཁར་ལས་ངན། །གསུང་རབ་ལུག་གི་གཡང་སྐར་ཡིན། ༈ །

སྐག་ནི་ཆུ་ཁམས་མགྲོན་སྐར་ལ། །དམག་དྲོང་གསོད་གཅོད་དྲག་ལས་དང༌། །ལམ་ཞུགས་འཛོམས་འཕྲོག་བུ་ལོན་འཇལ། །ཞུ་གསོལ་སྲི་མནན་བསྡུམ་བྱ་བ། །ཚོང་དང་རྟ་ལ་གསེབ་བཏང་བ། །མི་ཤི་རྒབ་གཅོད་མནན་པ་བཟང༌། །གསོན་གཤིན་ལས་དང་བག་མ་འབྲིང༌། །ལྷ་གསོལ་ནོར་དང་རོ་ཕྱིར་གཏོང༌། །ཇག་དང་ཞལ་མཆུ་རྐུ་འཕྲོག་དང༌། །མཁར་ལས་ལམ་ཞུགས་དགེ་ཆོས་དང༌། །ཕྱུགས་འདུལ་འབྲེལ་སྙེ་གདོན་གཉེར་བ། །ཐགས་འཐག་གོས་བཟོ་རྣམས་ནི་ངན། །བུ་མོ་སྐྱེད་ཆུང་བུ་བཙས་གླེན། །ཁྱི་དང་གཅན་གཟན་བླ་སྐར་རོ། ༈ །

མཆུ་ནི་མེ་ཁམས་དགྲ་སྐར་ལ། །རབ་བྱུང་དབང་བསྐུར་ཕ་མ་ཡི། །དགེ་ལས་དགྲ་ལ་རྒོལ་བ་དང༌། །སྨྲ་ལབ་ཡིག་མཆུ་འཛུགས་པ་དང༌། །བང་མཛོད་ཁ་དབྱེ་གཏར་སྲེག་དམག །ཟོར་དང་དགྲ་ཟློག་ཧོམ་སྦྱིན་སྲེག །སྲི་མནན་ནོར་འགུགས་རྐུན་མ་དང༌། །ས་བོན་གདབ་དང་གཡང་ལེན་གཉེན། །རྟ་ཕྱུགས་ཉོ་དང་འཁོར་བརྟེན་པ། །ཞིང་ཚོང་རྩིག་པ་དགེ་བ་འཛུགས། །ཞུ་གསོལ་དང་ནི་དྲག་ལས་བཟང༌། །རོ་སྲེག་འབྲིང་ཡིན་སྐྱས་ལམ་ཞུགས། །དོན་གཉེར་མཁར་ལས་སྐྲ་འཁྲུ་བ། །ཤིད་དང་རྟ་ཕྱུགས་བག་མ་དང༌། །དབང་བསྐུར་རབ་གནས་རྒྱལ་སར་བསྐོ། །ནོར་གཏོང་བ་དང་བོན་ཆོག་ངན། །བུ་བཙས་སྡོམ་པ་ཐུབ་པ་སྟེ། །མི་ཤི་བདུན་ཟློས་གོས་བཟོ་འཆི། །ནོར་ཕྱུགས་ཇག་པའི་བླ་སྐར་རོ། ༈ །

གྲེ་ནི་མེ་ཁམས་མེ་སྐར་ལ། །གཉེན་ཕྲད་ནོར་བླང་ཚེ་གཡང་དང༌། །དབང་བསྐུར་སྦྱིན་སྲེག་མདོས་གཏོང་བ། །ནོར་ཕྱུགས་ཉོ་དང་ལེན་པ་དང༌། །བང་མཛོད་ཁ་དབྱེ་ལྷ་གསོལ་བ། །ཐུག་འགྱེད་རོ་སྲེག་བུ་བཙས་བཟང༌། །ལམ་ཞུགས་ལྷོ་དང་ནུབ་གཉིས་བཟང༌། །མི་ཤི་གཤིན་ལས་འབྲིང་དུ་བཤད། །ནོར་ཕྱུགས་ཕར་གཏོང་སྨན་བཅོས་དང༌། །དགྲ་འདུལ་དྲག་ལས་གཏར་སྲེག་དང༌། །བུ་མོ་སྐྱེས་དང་གོས་བཟོ་བ། །བག་མ་གཏོང་ལེན་ལ་སོགས་ངན། །རྟ་ཡི་བླ་སྐར་ཞེས་བྱའོ། ༈ །

དབོ་ནི་རླུང་ཁམས་དགྲ་སྐར་ལ། །མཁར་ལས་གསོན་ལས་བག་མ་དང༌། །ཡུལ་གསར་གནས་གཞི་གཟུང་བ་དང༌། །སྒྱེད་པོ་འཛུགས་དང་ལྷ་གཡང་དང༌། །དབོན་སར་བསྐོ་དང་རབ་ཏུ་གནས། །བྱིས་པ་ཕོ་མོ་བཙས་པ་དང༌། །འཆད་ཉན་ལམ་ཞུགས་ལྷོ་དང་ནུབ། །བཟང་ངོ་དགྲ་རྒོལ་འདུན་གྲོས་འཇལ། །རྟ་ཕྱུགས་འདུལ་དང་ར་ཕྱུགས་འཇལ། །བུ་སྲིང་ཕྱིར་གཏོང་སྦྲ་ཁང་འབུབས། །དོན་གཉེར་དམག་ཇག་གོས་བཟོ་ངན། །མི་ཤི་ཟློས་མེད་བྱ་ཡི་བླ། ༈ །

མེ་བཞི་རླུང་ཁམས་གཤིན་སྐར་ལ། །ཆོས་བྱེད་རབ་བྱུང་འཆད་ཉན་དང༌། །རབ་གནས་འབུལ་བ་ས་བོན་གདབ། །སྨན་སྦྱར་ལྷ་གསོལ་གཡང་འགུགས་དང༌། །གསོན་གཤིན་དགེ་ལས་དུར་འདེབས་དང༌། །རྟ་དྲེལ་ཕྱུགས་འདུལ་ཕར་རྒོལ་དང༌། །དམག་ཇག་བུ་བཙས་གཉེན་བྱེད་པ། །ངག་འདོན་ཡུལ་གཟུང་འདུན་གྲོས་དང༌། །གོས་བཟོ་གོས་རྒྱན་ལ་སོགས་བཟང༌། །དོན་གཉེར་འབྲིང་ཡིན་ཕར་འཇལ་དང༌། །ལམ་ཞུགས་རྐུན་མ་ཚོང་དང་ནི། །ཁྱིམ་བཟུང་བག་མ་རོ་སྲེག་ངན། །གནག་དང་ར་ཡི་བླ་སྐར་རོ། ༈ །

ནག་པ་རླུང་ཁམས་ཟློས་སྐར་ལ། །རབ་བྱུང་རབ་གནས་རྒྱ་ལས་གཟུང༌། །རྒྱན་གདགས་རྩེད་མོ་འདུན་གྲོས་དང༌། །ཚེ་འགུགས་གཡང་ལེན་གོས་བཟོ་དང༌། །ནོར་དང་རྟ་ཕྱུགས་ཚུར་ལེན་པ། །རི་མོ་བཟོ་དང་སྨན་སྦྱོར་དང༌། །ཞིང་ལས་ས་བོན་གདབ་དང་ཤིད། །ཁ་ཟས་གཡོ་དང་རྟ་ཕྱུགས་དང༌། །སྦྲ་དང་ཁང་གསར་གཟུང་རྣམས་བཟང༌། །གཤིན་ལས་འབྲིང་ཡིན་ཕྱུགས་འཇལ་དང༌། །དོན་གཉེར་ལམ་ཞུགས་ལྷ་གསོལ་བ། །དུར་དང་བག་མ་དགེ་ལས་ངན། །དུད་འགྲོ་ར་ལུག་བླ་སྐར་ཡིན། ༈ །

ས་རི་རླུང་ཁམས་གྲུབ་སྐར་ལ། །རབ་བྱུང་དགེ་ལས་སྨན་སྦྱོར་བ། །ལྷ་གསོལ་གཡང་འགུགས་བག་མ་དང༌། །ཤེ་བླང་ཞལ་སྲོ་ས་བོན་གདབ། །ལྷ་སྒྲུབ་ལམ་ཞུགས་ཆུ་སྒྲོལ་དང༌། །རྟ་ཕྱུགས་འདུལ་དང་སྦྲ་ཁང་འབུབས། །དགྲར་རྒོལ་གསོན་གཤིན་ལས་ཀུན་དང༌། །གོས་བཟོ་ལ་སོགས་བཟང་བའོ། །མཁར་རྩིག་ཞིང་ཚོང་འབྲུ་བང་དབྱེ། །ལྟད་མོ་རྟ་ཕྱུགས་དུར་གདབ་པ། །ཕར་འཇལ་རྐུན་ངན་ས་གཞིས་དང༌། །བནྡེ་རྣམས་ཀྱི་བླ་སྐར་རོ། ༈ །

ས་ག་མེ་ཁམས་དགྲ་སྐར་ལ། །རབ་བྱུང་རབ་གནས་སྦྱིན་སྲེག་དང༌། །ས་ཁ་དབྱེ་དང་ས་བོན་གདབ། །སྲི་མནན་རྟ་འདུལ་བག་མ་དང༌། །རྒྱན་འདོགས་རྩེད་མོ་གོས་བཟོ་དང༌། །དོན་གཉེར་འཇལ་ལེན་ལ་སོགས་བཟང༌། །བུ་བཙས་འབྲིང་ཡིན་དུར་གདབ་དང༌། །ཞིང་འཚོང་བ་དང་འབྲུ་བང་འབྱེད། །བུན་གཏོང་འབྲུ་འཇལ་མཁར་ལས་དང༌། །ཁ་མཆུ་ཚོང་ཤིད་ལྷ་གསོལ་བ། །གཡང་ལེན་ཞུ་གསོལ་ལམ་ཞུགས་དང༌། །གསོན་གཤིན་བྱ་བ་ཕལ་ཆེར་ངན། །ས་དང་ཞིང་གི་བླ་སྐར་རོ། ༈ །

ལྷ་མཚམས་ས་ཁམས་ཟློས་སྐར་ལ། །དགེ་ཆོས་ལྷ་གསོལ་ཞིང་གི་ལས། །ས་བོན་གདབ་དང་རྒྱན་འདོགས་དང༌། །རྩེད་མོ་རི་མོ་དྲག་ལས་གཏོང༌། །ལམ་ཞུགས་སྨན་སྦྱོར་ཤེ་སྡུད་པ། །གཡང་ལེན་ནོར་བླང་ཁ་མཆུ་དང༌། །གོས་བཟོ་ཇག་སོགས་དྲག་ལས་བཟང༌། །ཁྱིམ་འབུབས་གཤིན་ལས་ཕྱིར་འཇལ་དང༌། །འདུན་གྲོས་བག་མ་ཞིང་རྨོ་བ། །བུ་བཙས་བུ་འབོགས་ཐབ་ཀྱི་ལས། །གཤིན་སྟོན་རྗེས་འཕུང་དེ་རྣམས་ངན། །བཙུན་པ་བུད་མེད་བླ་སྐར་ཡིན། ༈ །

སྣྲོན་ནི་ས་ཁམས་མགྲོན་སྐར་ལ། །ཕུར་སྒྲུབ་གཏད་དང་སྲི་མནན་དང༌། །གཡུལ་འགྱེད་གྲོང་ཁྱེར་གཞོམ་པ་དང༌། །གསང་ལས་རྐུ་འཕྲོག་ངན་བྱེད་ཐབས། །དྲག་ལས་ཀུན་དང་རབ་ཏུ་བྱུང༌། །ཚེ་གཡང་ལྷ་གསོལ་བཀྲ་ཤིས་དང༌། །ཞུ་བ་གསོལ་དང་བུ་ལོན་འདེད། །ནོར་བླང་བུ་སྐྱེས་ཤིང་བསྐྲུན་དང༌། །ས་བོན་གདབ་དང་ཐུག་སོ་འགྱེད། །སློབ་གཉེར་ལམ་ཞུགས་གསོན་ལས་བཟང༌། །ནོར་ཕྱུགས་ཕར་འཇལ་བག་མ་དང༌། །དོན་གཉེར་གོས་བཟོ་གཤིན་ལས་དང༌། །མི་ཤི་བུ་མོ་བཙས་པ་ངན། །བྱིས་པ་ར་ལུག་གསེར་དངུལ་བླ། ༈ །

སྣྲུབས་ནི་ཆུ་ཁམས་མེ་སྐར་ལ། །དམག་དྲོང་གྲོང་ཁྱེར་གཞོམ་པ་དང༌། །ངན་ཐབས་གསོད་འཇོམས་འཕྲོག་པ་སོགས། །དྲག་ལས་ཀུན་དང་འཕོ་སྐྱས་དང༌། །དགེ་ལས་ཚེ་གཡང་ཞལ་སྲོ་བ། །ནོར་བླང་མཁར་ལས་བང་བ་རྩིག །གཏམ་གཏོང་སྒོ་འཛུགས་ཁེ་ཚོང་དང༌། །ཐུག་འགྱེད་ལས་ཕྲན་ས་བོན་གདབ། །བུ་བཙས་གསོན་གཤིན་ལས་ཀུན་བཟང༌། །ལམ་ཞུགས་བག་མ་ཕར་འཇལ་དང༌། །བུ་མོ་བཙས་དང་དུར་གདབ་པ། །དོན་གཉེར་གོས་བཟོ་མི་ཤི་ངན། །རྐང་ཕྱུགས་དམངས་པོ་རབས་ཆད་བླ། ༈ །

ཆུ་སྟོད་ཆུ་ཁམས་གཡང་སྐར་ལ། །རབ་བྱུང་རབ་གནས་རྒྱལ་སར་བསྐོ། །དབང་བསྐུར་བཀྲ་ཤིས་ཞལ་སྲོ་བ། །གཉེན་སྦྱོར་འཁོར་དང་བུད་མེད་བསྟེན། །རྟ་ཕྱུགས་ཞིང་ཁང་ཉོ་བ་དང༌། །མཁར་ལས་ལྷ་གཡང་ཞུ་གསོལ་བ། །ནོར་ཕྱུགས་བླང་ཞིང་ས་བོན་གདབ། །བུ་བཙས་གསོན་ལས་ཀུན་ལ་བཟང༌། །གཤིན་ལས་འབྲུ་སོགས་ཕར་འཇལ་དང༌། །བག་མ་སྟོན་མོ་བུ་མོ་བཙས། །གོས་བཟོ་རྣམས་ངན་ཤ་མར་ལུག །ནས་སོགས་གཡང་སྐར་ཡིན་པར་ཟུངས། ༈ །

ཆུ་སྨད་ས་ཁམས་གྲུབ་སྐར་ལ། །ཡུལ་བཟང་བུ་བཙས་འཕོ་སྐྱས་བྱེད། །སྒྱེད་འཛུགས་འཆད་ཉན་གནས་གཞི་གཟུང༌། །གཤིན་ལས་བག་མ་ལྷ་གསོལ་བ། །ནོར་ཕྱུགས་ཚུར་བླང་ས་བོན་གདབ། །ཚེ་གཡང་འགུགས་དང་རབ་གནས་གོས། །དཔོན་བསྐོ་བཟོ་ལམ་གསོན་ལས་བཟང༌། །ཕྱུགས་དང་འབྲུ་འཇལ་སྦྲ་ཁྱིམ་འབུབས། །མཁར་ལས་རོ་སྲེག་དུར་འདེབས་དང༌། །འབྲུ་བང་དབྱེ་དང་དོན་གཉེར་ངན། །འབྲུ་ཡི་བླ་སྐར་ཡིན་པར་གྲགས། ༈ །

གྲོ་བཞིན་ས་ཁམས་ཟློས་སྐར་ལ། །རྫིང་ཡུར་ཆུ་དང་ཞིང་ལས་གཉེན། །ནོར་འཇལ་གསོན་དགེ་ཚེ་གཡང་བག །ཕར་རྒོལ་གོས་ལམ་ཐག་རིང་ཆོད། །མྱུར་ལས་བུ་བཙས་ལ་སོགས་བཟང༌། །རབ་བྱུང་རབ་གནས་ས་བོན་གདབ། །ཤིད་དང་གཤིན་ལས་བུ་ལོན་འཇལ། །བུ་མོ་སྐྱེས་དང་བོན་ཆོག་ངན། །བན་དང་བོན་ཀྱི་བླ་སྐར་ཡིན། ༈ །

བྱི་བཞིན་ས་ཁམས་ཟློས་སྐར་ལ། །རབ་གནས་སྐྲ་གཞར་ལྷ་གསོལ་དང༌། །བག་མ་གཤིན་ལས་ས་བོན་གདབ། །མོ་འདེབས་ཚོང་འཚོང་ཕར་འཇལ་དང༌། །ཕར་རྒོལ་སེལ་བྱ་སྲི་མནན་པ། །གསོན་དང་གཤིན་གྱི་ལས་རྣམས་བཟང༌། །ལམ་ཞུགས་གྲོས་འདུན་མཁར་ལས་དང༌། །གོས་བཟོ་བུ་བཙས་དོན་གཉེར་ངན། །བོན་དང་ན་ཆུང་མ་ཡི་བླ། ༈ །

མོན་དྲེ་ཆུ་ཁམས་མགྲོན་སྐར་ལ། །རབ་གནས་སྨན་སྦྱོར་ལྷ་གསོལ་དང༌། །འདུན་མ་གསོན་ལས་སྐྲ་འཁྲུ་བ། །རྟ་འདུལ་བྲེས་རྩིག་ཤིང་བསྐྲུན་ལམ། །ཐག་རིང་ཚོང་དང་དོན་གཉེར་དང༌། །ཞུ་གསོལ་ཕོ་མོ་བཙས་པ་བཟང༌། །བག་མ་གཏོང་ལེན་གོས་བཟོ་ཆོས། །ནོར་གཏོང་མི་ཤི་གཅིག་ཟློས་ངན། །རྟ་དང་བོང་བུའི་བླ་སྐར་ཡིན། ༈ །

མོན་གྲུ་ས་ཁམས་གཡང་སྐར་ལ། །ལྷ་གཡང་ལམ་ཞུགས་དོན་གཉེར་དང༌། །རྟ་ཕྱུགས་ཉོ་དང་གནས་གཞི་གཟུང༌། །ཆོས་བཤད་རབ་གནས་དབང་བསྐུར་དང༌། །ཚུར་བླང་སྨན་སྦྱོར་ས་བོན་གདབ། །ཡུལ་གསར་འཛིན་དང་དཔོན་བསྐོ་བཟང༌། །བུ་བཙས་འབྲིང་ཡིན་གོས་བཟོ་དང༌། །བག་མ་གཤིན་དང་ལས་ཕྲ་མོ། །རྟ་འཚོང་ནོར་གཏོང་རྨོས་ཁ་འབྱེད། །མི་ཤི་ཡུལ་མི་སྤྱི་ལ་ངན། །རྟ་བོང་གཤིན་གྱི་བླ་སྐར་རོ། ༈ །

ཁྲུམས་སྟོད་མེ་ཁམས་གཤིན་སྐར་ལ། །ཚེ་འགུགས་ལམ་ཞུགས་གྲོས་འདུན་དང༌། །མཁར་ལས་ཚུར་ལེན་ནོར་ཕྱུགས་ཉོ། །དབང་བསྐུར་རབ་གནས་སྦྱིན་སྲེག་བཟོ། །གཉེན་སྦྱོར་གསོན་གཤིན་བུ་བཙས་བཟང༌། །ནོར་འཇལ་ཁ་མཆུ་གོས་བཟོ་དང༌། །བག་མ་རོ་སྣ་གཏོང་བ་ངན། །ཡོན་ཏན་ཅན་གྱི་བླ་སྐར་ཡིན། ༈ །

ཁྲུམས་སྨད་ཆུ་ཁམས་གཤིན་སྐར་ལ། །ས་བོན་གདབ་དང་ཆོས་བཤད་སྨན། །ཞིང་ལས་རྒྱན་དང་རྩེད་མོ་དང༌། །རི་མོ་འདྲི་ཤིད་ལམ་ཞུགས་དང༌། །ཆང་འཚོང་འདུན་མ་ཕྱུགས་སྤེལ་དང༌། །ཕྱུགས་ཀྱི་འཇལ་ལེན་གཤིན་ལས་བཟང༌། །གསོན་ལས་བག་མ་དོན་གཉེར་བ། །རོལ་གཏོང་ཕོ་མོ་བཙས་པ་ངན། །རིན་པོ་ཆེ་ཡི་བླ་སྐར་ཡིན། ༈ །

ནམ་གྲུ་ཆུ་ཁམས་གྲུབ་སྐར་ལ། །རབ་གནས་དབང་བསྐུར་རབ་འབྱུང་དང༌། །ལྷ་སྒྲུབ་ཆོས་བྱེད་སྨན་སྦྱོར་བ། །ཕྱུགས་འདུལ་ས་བོན་ཤིད་རོ་གཏོང༌། །ཁ་སྨྲས་གསོན་གཤིན་དགེ་ཆོས་འཆད། །མཁར་འདུན་བུ་བཙས་དོན་གཉེར་བཟང༌། །ལམ་ཞུགས་བག་མ་ཐུག་འགྱེད་དང༌། །གསེབ་བཏང་འབྲུ་གདབ་བུ་མོ་བཙས། །གོས་བཟོ་དམག་ཇག་མི་ཤི་ངན། །བག་མ་ཟངས་ཀྱི་བླ་སྐར་རོ། ༈ །

རྒྱུ་སྐར་ཉི་ཤུ་རྩ་བརྒྱད་ལས། །ས་ག་ཆུ་སྨད་ནམ་གྲུ་རྒྱལ། །གྲུབ་སྐར་བཞི་ཡིན་གང་ཡང་བཟང༌། །བྲ་ཉེ་མགོ་གྲེ་སྣྲུབས་བཞི་ནི། །དམེ་སྐར་ཡིན་ཏེ་གང་ཡང་ངན། །ནམ་སོ་ས་རི་ཆུ་སྟོད་སྣར། །གཡང་སྐར་བཞི་སྟེ་ནོར་མི་འཇལ། །ཐ་སྐར་ལག་མཆུ་དབོ་བཞི་པོ། །དགྲ་སྐར་ཡིན་པས་དགྲ་ལ་རྒོལ། །སྐག་སྣྲོན་མོན་དྲེ་མོན་གྲུ་བཞི། །མགྲོན་སྐར་ཡིན་ཏེ་ལམ་དུ་འཇུག །མེ་བཞི་བྱི་བཞིན་ཁྲུམས་སྟོད་སྨད། །གཤིན་སྐར་བཞི་སྟེ་གཤིན་ལས་བྱ། །སྨིན་དྲུག་ལྷ་མཚམས་གྲོ་བཞིན་ནག །ཟློས་སྐར་བཞི་ཡིན་ཤིད་སོགས་སྤང༌། །མེ་རླུང་ངན་ཞིང་ས་ཆུ་བཟང༌། །རང་སྐྱེས་སྐར་མ་གང་ཡིན་ལ། །སྐྲ་གཞར་དོན་གཉེར་ལ་སོགས་ངན། །སེམས་དགེ་བསོད་ནམས་གསོག་པ་བཟང༌། །ལས་གཞན་གང་ཡང་བྱར་མི་རུང༌། ༈ །